31990R3151
L 302/52
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕИО) № 3151/90 НА СЪВЕТА
от 29 октомври 1990 година
относно засилените проверки в Португалия на разходите, които са за сметка на секция „Гарантиране“ на Европейския фонд за ориентиране и гарантиране на земеделието (ФЕОГА)
СЪВЕТЪТ НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската икономическа общност и по-специално член 43 от него,
като взе предвид предложението на Комисията (1),
като взе предвид становището на Европейския парламент (2),
като има предвид, че по силата на член 8 от Регламент (EИO) № 729/70 на Съвета от 21 април 1970 г. относно финансирането на Общата селскостопанска политика (3), последно изменен с Регламент (EИO) № 2048/88 (4), държавите-членки трябва да вземат необходимите мерки, за да се убедят, че сделките, финансирани от Европейския фонд за ориентиране и гарантиране на земеделието (ФЕОГА), са действително осъществени и са извършени правилно, за да предотвратят и да се справят с нередности, и да възстановяват суми, изгубени в резултат на нередности или небрежност;
като има предвид, че от 1 януари 1991 г. финансирането от секция „Гарантиране“ на ФЕОГА ще се разшири в Португалия за продукти, които са предмет на преход на етапи, а задачите, които не са възложени на службите, отговорни за контрола и упълномощени да заплащат разходите в тази държава-членка, ще бъдат значително по-големи като резултат;
като има предвид, че Instituto Nacional de Intervenção e Garantia Agrícola (INGA) е бил определен от португалското правителство, в съответствие с член 4 от Регламент (EИО) № 729/70, да осъществява плащането на повечето от разходите, посочени в членове 2 и 3 от този регламент и освен това да осигурява координацията и обработването на данните, отнасящи се до всички разходи, включително разходите, чието заплащане действително се осъществява от други органи, определени за тази цел;
като има предвид, че INGA не разполага с достатъчна инфраструктура за обработка на данните, за да осигури оптимално събиране, обработка, проверка и предаване на всички данни за разходите, финансирани от секция „Гарантиране“ на ФЕОГА; като има предвид, че такъв недостатък има вероятност да затрудни доброто управление, проверки и предотвратяването на нередности и измама;
като има предвид, че INGA е изготвил проект, който да компенсира този недостатък, и с оглед на разходите е изискал Общността да допринесе финансово за неговото осъществяване,
ПРИЕ НАСТОЯЩИЯ РЕГЛАМЕНТ:
Член 1
1. На Португалия се предоставя финансов принос от Общността, за да получи тя възможност да създаде система за обработка на данни към Instituto Nacional de Intervenção e Garantia Agrícola и за свързване на другите разплащателни агенции и контролни служби.
2. Системата за обработка на данни, посочена в параграф 1, трябва да позволи събирането, обработката, контрола и предаването на Комисията на данни относно разходите, финансирани от секция „Гарантиране“ на ФЕОГА в Португалия. Тя трябва да е свързана по-специално с доброто управление и ефективността на проверките и предотвратяването на нередности или измама, които могат да бъдат извършени в ущърб на ФЕОГА.
3. Финансовият принос на Общността не може да надхвърля 70 % от разходите, действително направени за създаването и използването на системата за обработка на данни, посочена в параграф 1, и не трябва да надхвърля общо 4 милиона екю.
Член 2
1. Финансовият принос на Общността може да бъде предмет на частични предварителни вноски.
2. За целите на прилагане на член 1, параграф 3, четири милиона екю се конвертират в португалски ескудо, като се прилага обменният курс, който е в сила в предпоследния работен ден на месеца, предхождащ този, през който се изплаща остатъка, и е публикуван в серия С на Официален вестник на Европейските общности.
Член 3
Подробни правила за прилагането на настоящия регламент се приемат, ако възникне необходимост, в съответствие с процедурата, определена в член 13 от Регламент (ЕИО) № 729/70.
Член 4
Настоящият регламент влиза в сила в деня на публикуването му в Официален вестник на Европейските общности.
Настоящият регламент е задължителен в своята цялост и се прилага пряко във всички държави-членки.
Съставено в Люксембург на 29 октомври 1990 година.